b'\n_START_ARTICLE_\nDarth Vader\n_START_PARAGRAPH_\nDarth Vader [d\xc3\xa1r\xce\xb8 v\xc3\xaajder] je izmi\xc5\xa1ljena oseba in verjetno eden najbolj znanih negativcev filmske znanstvene fantastike. Pod tem imenom se pojavi v petih od osmih filmov dvojne trilogije Vojna zvezd in sicer v epizodah III-VI-IV.\n_START_SECTION_\nZgodba\n_START_PARAGRAPH_\nPravo ime, ki ga Darth Vader nosi v prvih treh epizodah serije, je Anakin Skywalker. Kot majhnega de\xc4\x8dka ga v prvi epizodi na pu\xc5\xa1\xc4\x8davskem planetu Tatooine sre\xc4\x8da Jedi Qui-Gon Jinn in v njem prepozna ogromen potencial povezanosti s Silo, zaradi \xc4\x8desar ga pripelje pred zbor Jedijev, da bi ga lahko izuril kot svojega u\xc4\x8denca. Qui-Gon na koncu prve epizode umre, zato njegovo urjenje prevzame mladi Obi-Wan Kenobi._NEWLINE_Med drugo epizodo se Anakin zbli\xc5\xbea s Padm\xc3\xa9 Amidala, vplivno \xc4\x8dlanico galakti\xc4\x8dnega senata, ki se soo\xc4\x8da z vedno huj\xc5\xa1imi bitkami proti separatistom, ki se \xc5\xbeelijo odcepiti. Na koncu filma izbruhne vojna med senatom in separatisti, Anakin in Padm\xc3\xa9 pa se na skrivaj poro\xc4\x8dita._NEWLINE_V tretji epizodi Anakin dokon\xc4\x8dno prestopi na temno stran, ko v sanjah vidi smrt svoje \xc5\xbeene Padm\xc3\xa9, kar ga pripelje na rob obupa. Re\xc5\xa1itev vidi v svojem prijatelju, kanclerju Palpatinu, za katerega se izka\xc5\xbee, da je \xc5\xbee dolgo iskani Sith. S pomo\xc4\x8djo vojakov pobijeta skoraj vse preostale Jedije, razen Obi-Wana in Yode. Prvi v spopadu z Anakinom tega smrtno rani, a ga Palpatine s pomo\xc4\x8djo aparatov ohrani pri \xc5\xbeivljenju. Darth Vader, kakor se Anakin imenuje zdaj, si nadene \xc4\x8drno masko, ki postane njegov prepoznavni znak._NEWLINE_\xc4\x8cetrta epizoda se odvija skoraj dvajset let po tretji, ko sta Anakinova otroka Luke in Leia, ki sta \xc5\xbeivela lo\xc4\x8deno in pri posvojiteljih, \xc5\xbee odrasla. Za\xc4\x8dneta se boriti proti galakti\xc4\x8dnemu Imperiju, ki ga vodita Palpatine in Vader._NEWLINE_V peti epizodi se Luke soo\xc4\x8di z Vaderjem, ki mu pove, da je njegov o\xc4\x8de. Sku\xc5\xa1a ga prepri\xc4\x8dati, naj prestopi na temno stran, a Luke se mu upre in pobegne. Dokon\xc4\x8da svoje urjenje pri Yodi in po njegovi smrti postane zadnji \xc5\xbeive\xc4\x8di Jedi (Obi-Wan umre v \xc4\x8detrti epizodi med spopadom z Vaderjem)._NEWLINE_\xc5\xa0esta epizoda se odvija med vrhuncem upora proti Imperiju. Luke in Vader se \xc5\xa1e zadnji\xc4\x8d soo\xc4\x8dita, tokrat na krovu druge Zvezde smrti. Palpatine sprevidi, da se Luke ne bo pustil premamiti na temno stran, zato ga sku\xc5\xa1a ubiti. Vader se kon\xc4\x8dno vrne na pravo pot in Palpatina vr\xc5\xbee v brezno, pri tem pa je tudi sam smrtno ranjen. Luke pobegne iz razpadajo\xc4\x8de ladje in Vader, zdaj spet Anakin Skywalker, se pridru\xc5\xbei Yodi, Obi-Wanu in drugim Jedijem v Sili.\n_START_SECTION_\nIme\n_START_PARAGRAPH_\nBeseda Vader v nizozem\xc5\xa1\xc4\x8dini pomeni\xc2\xa0\xc2\xbbo\xc4\x8de\xc2\xab, kar nakazuje vez med Darthom Vaderjem in Lukom Skywalkerjem.'